text: Video-kontrol ved grænsen
  16 november 2011 kl. 07.16
  Videoovervågningsudstyr for 28 millioner kroner skal stoppe udenlandske tyvebander i grænselandet.
  I stedet for en permanent grænsekontrol ved den dansk-tyske grænse skal der investeres i mobilt videoovervågningsudstyr for 28 millioner kroner, som skal anvendes i grænselandet i et forsøg på at afsløre udenlandske bander, der opererer i Danmark. 
  Det er en del af indholdet i en ny politiaftale, som regeringen tirsdag aften indgik med Venstre, Konservative og Dansk Folkeparti. 
  Der er tale om en fireårig aftale frem til 2015, og den tilfører 270 millioner kroner ekstra til politiet. Allerede fra 2012 skal 23 millioner kroner bruges til en ny bandeindsats i udsatte boligområder.
  Fra 2013 hæves beløbet til 73 millioner kroner om året. Pengene skal blandt andet bruges til at oprette en ny særlig bandeenhed i Vestdanmark, lige som den der allerede er på Sjælland.
  